รัฐบาลไทย-ข่าวทำเนียบรัฐบาล-ความคืบหน้าการตรวจสอบเรื่องทุจริตของกระทรวงศึกษาธิการ
วันพฤหัสบดีที่ 19 เมษายน 2561
ความคืบหน้าการตรวจสอบเรื่องทุจริตของกระทรวงศึกษาธิการ
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ แถลงข่าวความคืบหน้าในการตรวจสอบเรื่องทุจริตต่าง ๆ ของกระทรวงศึกษาธิการ
18เมษายน2561 -นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการแถลงข่าวความคืบหน้าในการตรวจสอบเรื่องทุจริตต่าง ๆ ของกระทรวงศึกษาธิการ
รมว.ศึกษาธิการกล่าวว่า ขณะนี้สังคมกําลังจับตาเรื่องทุจริตของกระทรวงศึกษาธิการ และมองว่าการแก้ปัญหาทุจริตทําเฉพาะพวกปลาซิวปลาสร้อยเท่านั้น จึงขอยืนยันว่าไม่ได้เป็นเช่นนั้น โดยวันนี้ (18เม.ย.61)พล.ท.โกศล ประทุมชาติ ที่ปรึกษารัฐมนตรีว่าการกระทรวงศึกษาธิการในฐานะรองประธานคณะกรรมการอํานวยการขับเคลื่อนแก้ปัญหาทุจริตของกระทรวงศึกษาธิการได้รายงานความคืบหน้าเรื่องทุจริตต่าง ๆ มาให้รับทราบแล้ว คือ
การสืบสวนข้อเท็จจริงกระบวนการเช่าสัญญาณอินเตอร์เน็ตระบบ MOENetซึ่งนายประเสริฐ บุญเรืองรองปลัดกระทรวงศึกษาธิการได้รายงานให้ตนทราบตั้งแต่ปลายปีที่แล้วว่าถูกเสนอให้รับสินบน7%เพื่อต่อสัญญาMOENetซึ่งนายประเสริฐฯ ก็ไม่เคยเห็นการเช่าสัญญา และเห็นว่าควรจะมีการจัดซื้อจัดจ้างแบบ e-Bidding ให้ถูกต้อง ดังนั้นนายประเสริฐฯ จึงไม่เซ็นต่อสัญญาณ และเมื่อไม่เซ็นจึงมีข้าราชการระดับ 7 เข้ามาติดสินบนและข่มขู่ว่าจะไม่มีอินเตอร์เน็ตใช้งานขณะนี้นายประเสริฐฯ ถูกกันให้มาเป็นพยานลับ และนี่คือจุดเริ่มต้นที่ตนเข้ามาปฏิรูประบบMOENetอย่างไรก็ตาม ขณะนี้นายประเสริฐฯ ย้ายข้าราชการรายดังกล่าวออกจากหน่วยงานเดิมไปแล้ว พร้อมทั้งจะมีการสืบข้อเท็จจริงเรื่องนี้ต่อไป เนื่องจากมีการกล่าวหาว่ามีอดีตข้าราชการระดับรองปลัด ศธ. และ ปลัด ศธ. รับเงินสินบนคือ ระดับ 9 และ 11 เข้ามา แต่ยังเป็นเพียงการถูกกล่าวหาอยู่ แต่หากการตรวจสอบมีมูล ตนจะส่งเรื่องนี้ให้สํานักงานคณะกรรมการป้องกันและปราบปรามการทุจริตแห่งชาติ (ป.ป.ช.) ตรวจสอบต่อไป เพราะหากคิดมูลค่าความเสียหายคงยังไม่สามารถตอบได้ แต่รู้ว่ามีมูลค่ามหาศาล เช่น สพฐ. ต้องเสียค่าบริการอินเตอร์เน็ตกว่า 2,000 ล้านบาทต่อปี
ความคืบหน้าการแก้ปัญหาโครงการก่อสร้างศูนย์ศึกษาการเพาะเลี้ยงสัตว์น้ําทะเลสาบสงขลา จังหวัดสงขลา หรืออะควาเรี่ยม ของสํานักงานคณะกรรมการการอาชีวศึกษา (สอศ.)ขณะนี้นายการุณ สกุลประดิษฐ์ ปลัดกระทรวงศึกษาธิการ ในฐานะประธานคณะกรรมการสืบสวนข้อเท็จจริงได้รายงานมาแล้วว่า พบข้อมูลชัดเจนที่มีความผิดปกติเกิดขึ้น ไม่ว่าจะเป็นการขอแก้ไขสัญญาขยายงวดงาน การเบิกจ่ายงบประมาณล่วงหน้า และไม่มีการติดตามการใช้จ่ายงบประมาณ มีการทําผิดระเบียบจัดซื้อจัดจ้าง ซึ่งผู้เกี่ยวข้องในเรื่องนี้มีตั้งแต่ข้าราชการระดับ 8-11 โดยภายในสัปดาห์หน้า นายการุณฯ จะเสนอรายชื่อผู้เกี่ยวข้องทั้งหมดมาให้พิจารณาใช้แนวปฏิบัติคําสั่งหัวหน้าคณะรักษาความสงบแห่งชาติ (คสช.) เรื่องหลักเกณฑ์การดําเนินการเพื่อประโยชน์ในการตรวจสอบป้องกันและปราบปรามการทุจริตและประพฤติมิชอบในระบบราชการซึ่งเรื่องที่เกี่ยวข้องกับเงินจํานวนมาก ผู้บริหารระดับสูงจะอ้างว่าไม่รู้ไม่เห็นไม่ได้ ดังนั้นหากมีมูลความผิด บุคคลนั้นต้องถูกย้ายออกจากพื้นที่ เช่นหากเป็นผู้บริหารระดับสูงก็จะมีการโยกย้ายไปสํานักนายกรัฐมนตรี แต่หากเป็นบุคคลระดับล่างก็ต้องย้ายออกจากพื้นที่ หรือเป็นผู้มีอิทธิพลแต่อยู่ระดับล่างก็ถูกย้ายไปสํานักนายกรัฐมนตรีได้เช่นกัน
ความคืบหน้าการการทุจริตการก่อสร้างหลังคาคลุมลานอเนกประสงค์ หรือโดม จํานวน 11 โรงเรียนในพื้นที่จังหวัดชายแดนภาคใต้โดย พล.ท.โกศล ประทุมชาติ ที่ปรึกษารัฐมนตรีว่าการกระทรวงศึกษาธิการ กล่าวว่า ขณะนี้ได้สอบพยานปากสุดท้ายแล้วพบว่าผู้ที่เกี่ยวข้องคือผู้อํานวยการโรงเรียนและผู้อํานวยการสํานักงานเขตพื้นที่การศึกษาซึ่งผิดวินัยชัดเจนคือ การจัดซื้อจัดจ้างเรื่องโดมต้องดําเนินการที่โรงเรียน แต่การจัดซื้อจัดจ้างครั้งนี้เอามาดําเนินการที่สํานักงานเขตพื้นที่การศึกษา และมีบริษัทนั่งหัวโต๊ะด้วย คล้ายกับ CCTV โดยคาดว่าภายใน 1-2 วันนี้จะสรุปว่าใครเข้าขั้นผิดวินัยร้ายแรงบ้าง ส่วนเรื่องการสอบราคากลางนั้น นายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน ได้ตั้งคณะกรรมการสอบข้อเท็จจริงความรับผิดทางละเมิดแล้ว ขณะนี้กําลังดําเนินการอยู่ทั้ง 11 โรงเรียน อีกทั้งจะขยายผลการตรวจสอบไปยังโรงเรียนทั่วประเทศอีกด้วย
Written byอิชยา กัปปา
Photo Creditกิตติกร แซ่หมู่
Editorบัลลังก์ โรหิตเสถียร